19.10.2022
EL
Επίσημη Εφημερίδα της Ευρωπαϊκής Ένωσης
L 271/1
II (Μη νομοθετικές πράξεις)
ΔΙΕΘΝΕΙΣ ΣΥΜΦΩΝΙΕΣ ΑΠΟΦΑΣΗ (ΕΕ) 2022/1974 ΤΟΥ ΣΥΜΒΟΥΛΙΟΥ της 13ης Οκτωβρίου 2022 για την υπογραφή, εξ ονόματος της Ένωσης, της συμφωνίας εθελοντικής εταιρικής σχέσης μεταξύ της Ευρωπαϊκής Ένωσης και της Συνεργατικής Δημοκρατίας της Γουιάνας σχετικά με την επιβολή της δασικής νομοθεσίας, τη διακυβέρνηση και το εμπόριο προϊόντων ξυλείας προς την Ευρωπαϊκή Ένωση ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 5, Έχοντας υπόψη την πρόταση της Ευρωπαϊκής Επιτροπής, Εκτιμώντας τα ακόλουθα: (1)
Στις 21 Μαΐου 2003, η Επιτροπή εξέδωσε ανακοίνωση προς το Συμβούλιο και το Ευρωπαϊκό Κοινοβούλιο με τίτλο «Η επιβολή της δασικής νομοθεσίας, η διακυβέρνηση και το εμπόριο (FLEGT): πρόταση για σχέδιο δράσης της ΕΕ».
Το σχέδιο δράσης που περιέχεται στην εν λόγω ανακοίνωση («το σχέδιο δράσης FLEGT») ζητούσε τη λήψη μέτρων για την αντιμετώπιση της παράνομης υλοτομίας μέσω της σύναψης συμφωνιών εθελοντικής εταιρικής σχέσης με χώρες παραγωγής ξυλείας.
Το Συμβούλιο εξέδωσε τα συμπεράσματά του σχετικά με το σχέδιο δράσης FLEGT στις 13 Οκτωβρίου 2003 ενώ το Ευρωπαϊκό Κοινοβούλιο εξέδωσε το ψήφισμά του για το θέμα αυτό στις 11 Ιουλίου 2005.
(2)
Στις 5 Δεκεμβρίου 2005, το Συμβούλιο εξουσιοδότησε την Επιτροπή να αρχίσει διαπραγματεύσεις με χώρες παραγωγής ξυλείας με αντικείμενο συμφωνίες εταιρικής σχέσης για την εφαρμογή του σχεδίου δράσης FLEGT.
(3)
Στις 20 Δεκεμβρίου 2005, το Συμβούλιο εξέδωσε τον κανονισμό (ΕΚ) αριθ.
2173/2005 (1) που θέσπισε ένα σύστημα αδειών FLEGT για τις εισαγωγές στην Ένωση ξυλείας από χώρες με τις οποίες η Ένωση έχει συνάψει συμφωνίες εθελοντικής εταιρικής σχέσης.
(4)
Οι διαπραγματεύσεις με τη Συνεργατική Δημοκρατία της Γουιάνας με σκοπό τη σύναψη συμφωνίας εθελοντικής εταιρικής σχέσης μεταξύ της Ευρωπαϊκής Ένωσης και της Συνεργατικής Δημοκρατίας της Γουιάνας σχετικά με την επιβολή της δασικής νομοθεσίας, τη διακυβέρνηση και το εμπόριο προϊόντων ξυλείας προς την Ευρωπαϊκή Ένωση («η συμφωνία») ολοκληρώθηκαν επιτυχώς με τη μονογράφηση της συμφωνίας στις 23 Νοεμβρίου 2018.
(5)
Η συμφωνία θα πρέπει να υπογραφεί, με την επιφύλαξη της σύναψής της μεταγενέστερα,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1 Επιτρέπεται η υπογραφή εξ ονόματος της Ευρωπαϊκής Ένωσης της συμφωνίας εθελοντικής εταιρικής σχέσης μεταξύ της Ευρωπαϊκής Ένωσης και της Συνεργατικής Δημοκρατίας της Γουιάνας για την επιβολή της δασικής νομοθεσίας, τη διακυβέρνηση και το εμπόριο ξύλου και προϊόντων ξυλείας προς την Ευρωπαϊκή Ένωση, με την επιφύλαξη της σύναψης της εν λόγω συμφωνίας (2).
(1) Κανονισμός (ΕΚ) αριθ.
2173/2005 του Συμβουλίου, της 20ής Δεκεμβρίου 2005, περί δημιουργίας εθελοντικού συστήματος αδειών FLEGT για τις εισαγωγές ξυλείας στην Ευρωπαϊκή Κοινότητα (ΕΕ L 347 της 30.12.2005, σ. 1).
(2) Το κείμενο της συμφωνίας θα δημοσιευθεί μαζί με την απόφαση για τη σύναψή της.